ai4bharat/Pralekha huggingface dataset:
விவசாயத்துறை அமைச்சகம்
ஐந்து ஆண்டுகளில் ஒருங்கிணைந்த தோட்டக்கலை வளர்ச்சித் திட்டத்தில் 50,000 ஹெக்டர் பரப்பளவில் கமலம்  பழத்தை பயிரிடத் திட்டம்
தெற்கு மெக்ஸிகோ, மத்திய அமெரிக்கா மற்றும் தென் அமெரிக்காவை பூர்வீகமாகக் கொண்டுள்ள கமலம் என்று அழைக்கப்படும் டிராகன் பழம், தென்கிழக்கு ஆசியா, இந்தியா, அமெரிக்கா, கரீபியன் தீவுகள், ஆஸ்திரேலியா முதலிய நாடுகளில் பரவலாகப் பயிரிடப்படுகிறது. தாமரை மலரின் சமஸ்கிருத பெயரான கமலம் என்று இந்தியாவில் இந்தப் பழம் அழைக்கப்படுகிறது. ‘21-வது நூற்றாண்டின் வியப்பூட்டும் பழம்' என்று இது அழைக்கப்படுகிறது.
இந்தியாவில் தமிழ்நாடு, கேரளா, கர்நாடகா, மகாராஷ்டிரா, குஜராத், சத்தீஸ்கர், ஒடிசா, மேற்குவங்கம், ஆந்திர பிரதேசம், அந்தமான் மற்றும் நிக்கோபார் தீவுகள், மிசோரம் மற்றும் நாகாலாந்து ஆகிய மாநிலங்கள் மற்றும் யூனியன் பிரதேசங்களில் கமலம் பழம் அதிகம் சாகுபடி செய்யப்படுகிறது. தற்போது மொத்தம் சுமார் 3000 ஹெக்டர் பரப்பளவில் இந்தப் பழம் பயிரிடப்படுகிறது. உள்ளூர் தேவையைப் பூர்த்தி செய்ய இது போதுமானதாக இல்லை. எனவே இந்தியாவில் கிடைக்கும் பெரும்பாலான பழங்கள் தாய்லாந்து, மலேசியா, வியட்நாம் மற்றும் இலங்கை நாடுகளில் இருந்து இறக்குமதி செய்யப்படுகின்றன.
தற்சார்பு இந்தியா திட்டத்தை ஊக்குவிக்கும் வகையில் இறக்குமதியைக் குறைத்து, உள்ளூர் உற்பத்தியை அதிகரிப்பது அவசியமாகிறது. இதனைக் கருத்தில் கொண்டு ஒருங்கிணைந்த தோட்டக்கலை வளர்ச்சி இயக்கத்தின் கீழ் கமலம் உள்ளிட்ட தேர்ந்தெடுக்கப்பட்ட பழங்களின் உற்பத்தியை அதிகரிப்பதற்கான திட்டம் தயாரிக்கப்பட்டு வருகிறது. இந்த இயக்கத்தின் கீழ் 5 ஆண்டுகளில் கமலம் பழம் பயிரிடுவதற்கான நிலப்பரப்பை 50,000 ஹெக்டேராக உயர்த்த இலக்கு நிர்ணயிக்கப்பட்டுள்ளது. இந்த ஆரோக்கியமான பழத்தின் நடவு அந்தமான் மற்றும் நிக்கோபார் தீவுகளின் போர்ட் பிளேயரில் உள்ள இந்திய வேளாண் ஆராய்ச்சி கவுன்சில் - மத்திய தீவு வேளாண் ஆராய்ச்சி நிறுவனத்திலும், கர்நாடக மாநிலம் பெங்களூருவின் இந்திய தோட்டக்கலை ஆராய்ச்சி கழகத்திலும் தொடங்கப்பட்டது.
ஒருங்கிணைந்த தோட்டக்கலை வளர்ச்சி இயக்கத்தின் கீழ் கமலம் பழத்திற்கான சிறப்பு மையம் ஒன்று பெங்களூரு இந்திய தோட்டக்கலை ஆராய்ச்சி கழகத்தில் நிறுவப்படவுள்ளது. இதன் மூலம் கடந்த 2021-ஆம் ஆண்டு பதிவான ரூ.100 கோடி என்ற இறக்குமதி, கணிசமாகக் குறைக்கப்படும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleseDetail.aspx?PRID=1906572
குடியரசுத் துணைத் தலைவர் செயலகம்
கல்வியே சமூகத்தின் மாற்றத்துக்கும் முன்னேற்றத்திற்கும் மிகச் சிறந்த கருவி – குடியரசு துணைத்தலைவர்
சமூகத்தில் சமத்துவம் மற்றும் முன்னேற்றத்தைக் கொண்டு வருவதற்கு கல்வி மிகவும் பயனுள்ள வழிமுறை என்று குடியரசு துணைத்தலைவர் திரு ஜக்தீப் தன்கர் கூறியுள்ளார். "மக்கள் கல்வி பெறுவதை விட வேறு எதுவும் சமூக நிலைமைகளை மாற்ற முடியாது," என்று அவர் வலியுறுத்தி கூறினார்.
அஸ்ஸாமில் உள்ள திப்ருகர் பல்கலைக்கழகத்தின் 21வது பட்டமளிப்பு விழாவில் இன்று உரையாற்றிய குடியரசு துணைத்தலைவர், மாணவர்களை "மாற்றத்தின் முகவர்களாக" இருக்குமாறும், சமூகத்தில் நேர்மறையான மாற்றங்களைக் கொண்டு வருவதற்கு உழைக்க வேண்டும் என்றும் வலியுறுத்தினார். 2047ல் தேசம் தனது சுதந்திரத்தின் நூற்றாண்டு விழாவைக் கொண்டாடும் போது மாணவர்கள் பாரதத்தை உருவாக்குபவர்களாக இருப்பார்கள் என்று அவர் கூறினார்.
எட்டு வடகிழக்கு மாநிலங்களை இந்தியாவின் "அஷ்ட லக்ஷ்மிகள்" என்று பாராட்டிய குடியரசுத் துணைத்தலைவர், அவற்றின் வளர்ச்சி மற்றும் பங்களிப்பு இல்லாமல், இந்தியாவின் வளர்ச்சி முழுமையடையாது என்றார். இப்பகுதியின் மொழியியல் பன்முகத்தன்மை மற்றும் இலக்கிய மரபுகளைப் பாதுகாப்பதில் திப்ருகர் பல்கலைக்கழகம் மேற்கொண்ட பணிகளை அவர் பாராட்டினார். நமது மொழிகள் ஆயிரக்கணக்கான ஆண்டுகளாக பரிணாம வளர்ச்சியடைந்துள்ளதால் அவற்றைப் பாதுகாப்பது மிகவும் முக்கியமானது என்றார் அவர்.
அமிர்த காலத்தில் இந்தியாவின் முக்கிய வளர்ச்சியில் வடகிழக்கு நிச்சயம் இடம் பெறும் என்று கூறிய குடியரசுத் துணைத்தலைவர், நமது வரலாறு மற்றும் சுதந்திரப் போராட்டத்தில் வடகிழக்கின் மாவீரர்களின் பங்களிப்பை எடுத்துரைத்ததற்காக என்சிஇஆர்டி மற்றும் இந்திய வரலாற்று ஆராய்ச்சி கவுன்சில் ஆகியவற்றைப் பாராட்டினார்.
இந்தியாவின் வளர்ச்சியை 'தடுக்க முடியாதது' என்று விவரித்த குடியரசுத் துணைத்தலைவர், பத்தாண்டுகளின் முடிவில், உலகின் மூன்றாவது பெரிய பொருளாதாரமாக நாம் இருப்போம் என்று நம்பிக்கை தெரிவித்தார். 99.9% இந்தியர்களுக்கு டிஜிட்டல் ஐடிகள்  வழங்குதல், ஜாம் ட்ரினிட்டி, முத்ரா மற்றும் பிரதமர் கிசான் சம்மன் நிதி போன்ற பல மைல்கல் சாதனைகளைப் பற்றிக் குறிப்பிட்ட அவர், இந்தியாவின் உலகத் தரம் வாய்ந்த டிஜிட்டல் பொது உள்கட்டமைப்பு மற்ற நாடுகளுக்கு முன்மாதிரி என்று ஐஎம்எப் பாராட்டியுள்ளதை சுட்டிக்காட்டினார்.
இந்தியாவை ஜனநாயகத்தின் தாய் என்றும், உலகின் துடிப்பான ஜனநாயகம் என்றும் வர்ணித்த குடியரசுத் துணைத்தலைவர், நம்மில் சிலர் நாட்டிற்கு உள்ளேயும் வெளியேயும் நமது ஜனநாயகத்தை ஏன் கேவலப்படுத்துகிறோம் என்று கேள்வி எழுப்பினார்.
நாடாளுமன்றத்தை நமது ஜனநாயகத்தின் கோயில் என்று கூறிய குடியரசுத் துணைத்தலைவர், பொது நலன் சார்ந்த பிரச்சனைகள் விவாதிக்கப்பட்டு, முடிவெடுக்கப்படும், ஆனால் நீடித்த இடையூறுகள், மக்கள் தங்கள் பிரதிநிதிகள் மீது வைத்திருக்கும் மதிப்பையும் நம்பிக்கையையும் குறைமதிப்பிற்கு உட்படுத்தும் என்று கூறினார்.
தேர்ச்சி பெற்ற மாணவர்களை வாழ்த்திய திரு தன்கர், அவர்களின் ஆசிரியர்கள் மற்றும் கல்வி பயின்றவர்களை மறக்க வேண்டாம் என்று கேட்டுக் கொண்டார். "இந்த நிறுவனத்தின் முன்னாள் மாணவர்களாகிய நீங்கள் உங்களால் முடிந்த எந்த வடிவத்திலும் உங்கள் பல்கலைக்கழகத்தின் நலனுக்காக பங்களிக்க வேண்டும்," என்று அவர் கூறினார்.
பிரதமர் அலுவலகம்
லடாக்கில் பேருந்து விபத்தில் உயிரிழந்த ராணுவ வீரர்களுக்கு பிரதமர் இரங்கல்
லடாக்கில் ஏற்பட்ட பேருந்து விபத்தில் இந்திய ராணுவ வீரர்கள் உயிரிழந்த சம்பவம் குறித்து பிரதமர் திரு நரேந்திர மோடி மிகுந்த வேதனை தெரிவித்துள்ளார்.
பிரதமர் வெளியிட்டு டுவிட்டர் பதிவில் ;
“லடாக்கில் ஏற்பட்ட பேருந்து விபத்தில் நமது துணிச்சலான ராணுவ வீரர்களை இழந்துவிட்டோம். எனது எண்ணங்கள் உயிரிழந்த குடும்பத்தினருடன் உள்ளன. காயமடைந்தவர்கள் விரைவில் குணமடைவார்கள் என்று நம்புகிறேன். பாதிக்கப்பட்டவர்களுக்கு அனைத்து உதவிகளும் வழங்கப்படுகிறது" என்று தெரிவித்துள்ளார்.
---------
(
விண்வெளித்துறை
தனியார் பங்களிப்புடன் இஸ்ரோ தயாரிக்கும் எஸ் எஸ் எல் வி ராக்கெட் 2022 ஆம் ஆண்டின் முதல் காலாண்டில் விண்ணில் செலுத்தப்படும்: மத்திய அமைச்சர் டாக்டர் ஜிதேந்திரசிங்
தனியார் பங்களிப்புடன் இந்திய விண்வெளி ஆராய்ச்சி மையம்  தயாரித்து வரும் சிறிய செயற்கைக்கோள் செலுத்தும் வாகனம்  2022 ஆம் ஆண்டின் முதல் காலாண்டில் விண்ணில் செலுத்தப்படும் என மத்திய அறிவியல் & தொழில்நுட்பம், புவி அறிவியல் , பிரதமர் அலுவலகம், பணியாளர், பொதுமக்கள் குறைதீர்ப்பு, ஓய்வூதியம், அணுசக்தி மற்றும் விண்வெளித்துறை இணையமைச்சர் டாக்டர் ஜிதேந்திரசிங் தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்துப்பூர்வமாக அளித்த பதிலில், எஸ் எஸ் எல் வி 500 கிலோ எடையுள்ள செயற்கைக்கோளை 500 கி.மீ. வரை சுமந்து சென்று சுற்றுவட்டப் பாதையில் நிலைநிறுத்தும் வகையில் தயாரிக்கப்பட்டு வருகிறது என்றார். ராக்கெட்டின் இறுதிகட்டப் பணிகள் நடந்து வருவதாகவும், 2022 ஆம் ஆண்டின் முதல் காலாண்டில் விண்ணில் செலுத்த உத்தேசிக்கப்பட்டுள்ளது என்றும் தெரிவித்தார். இந்த ராக்கெட்டின் மேம்பாடு, தரம் மற்றும் எஸ் எஸ் எல் வி – டி1, எஸ் எஸ் எல் வி – டி 2 & எஸ் எஸ் எல் வி – டி3 என்ற 3 கட்ட சோதனைக்காக மத்திய அரசு ரூ. 169 கோடி ஒதுக்கியுள்ளது என்றார். மேலும், இந்த ராக்கெட்டுக்கான உதிரி பாகங்கள், மோட்டார், உந்து மோட்டார்கள் ஆகியவை தனியார் தொழிற்சாலையில் தயாரிக்கப்பட்டது. என்று கூறிய அவர், சிறிய செயற்கைக்கோள்களுக்கான உலகளாவிய ராக்கெட் ஏவுதள சேவை சந்தையில் அதிக தூரம் ஏவுதல் மற்றும் விரைவான திருப்புத்திறன் கொண்ட, குறைந்த செலவிலான ராக்கெட்டை உருவாக்குவதற்கு எஸ் எஸ் எல் வி முதன்மையாக இருக்கும் என்று கூறினார்.
விவசாயத்துறை அமைச்சகம்
ராஜஸ்தான், மத்தியப்பிரதேசம், பஞ்சாப், குஜராத், உத்தரப்பிரதேசம் மற்றும் ஹரியானா மாநிலங்களில் 2 ஜுலை 2020 வரை 1,32,777 ஹெக்டேர் பரப்பளவில், வட்டார வெட்டுக்கிளி அலுவலகங்கள் மூலம் வெட்டுக்கிளி கட்டுப்பாடு நடவடிக்கைகள் மேற்கொள்ளப்பட்டுள்ளன , 1,13,003ஹெக்டேர் பரப்பில் மாநில அரசுகளே கட்டுப்பாட்டு நடவடிக்கைகளை மேற்கொண்டன
ராஜஸ்தான், மத்தியப்பிரதேசம், பஞ்சாப், குஜராத், உத்தரப்பிரதேசம் மற்றும் ஹரியானா மாநிலங்களில், 11 ஏப்ரல், 2020 தொடங்கி, 2 ஜுலை 2020 வரை, வட்டார வெட்டுக்கிளி அலுவலகங்கள் மூலம், வெட்டுக்கிளி கட்டுப்பாட்டு நடவடிக்கைகள் மேற்கொள்ளப்பட்டுள்ளன. 2 – 3 ஜுலை, 2020-க்கு இடைப்பட்ட இரவில் மட்டும், ராஜஸ்தான் மாநிலத்திலுள்ள ஜெய்சால்மர், பார்மர், ஜோத்பூர், நகோர், சிகார், ஜெய்ப்பூர் மற்றும் ஆல்வார் ஆகிய 7 மாவட்டங்களுக்குட்பட்ட 19 இடங்களிலும், மத்தியப்பிரதேசத்தின் திகாம்கர் மாவட்டத்திற்குட்பட்ட 2 இடங்களிலும், வட்டார வெட்டுக்கிளி அலுவலகங்களால், இப்பணி மேற்கொள்ளப்பட்டுள்ளது.
அதே காலகட்டத்தில், மாநில அரசுகளும் வெட்டுக்கிளிக் கட்டுப்பாட்டு நடவடிக்கைகளை மேற்கொண்டன. ராஜஸ்தான், மத்தியப்பிரதேசம், பஞ்சாப், குஜராத், உத்தரப்பிரதேசம், மகாராஷ்டிரா, சத்திஸ்கர், ஹரியானா மற்றும் பீகார் மாநிலங்களில், 2 ஜுலை2020 வரை, 1,13,003 ஹெக்டேர் பரப்பளவில், மாநில அரசுகளால் இப்பணி மேற்கொள்ளப்பட்டது. 2 – 3ஜுலை, 2020க்கு இடைப்பட்ட இரவில் மட்டும், ராஜஸ்தான் மாநிலம் கரோலி, சவாய் மாதோபூர், பாலி மற்றும் தோல்பூர் மாவட்டங்களுக்குட்பட்ட 4 இடங்களில், சிறிய அளவிலான கூட்டங்களாகவும், ஆங்காங்கேயும் பரவியிருந்த வெட்டுக்கிளிகளைக் கட்டுப்படுத்துவதற்கான நடவடிக்கைகளை அம்மாநில வேளாண்மைத்துறை மேற்கொண்டது.
ராஜஸ்தான், குஜராத், மத்தியப்பிரதேசம் மற்றும் உத்தரப்பிரதேச மாநிலங்களில் தற்போது 60 வெட்டுக்கிளிக் கட்டுப்பாட்டுக் குழுக்கள், மருந்து தெளிப்பான் இயந்திரங்களுடன் பணியில் ஈடுபடுத்தப்பட்டுள்ளன; மத்திய அரசுப் பணியாளர்கள் 200-க்கும் மேற்பட்டோர் வெட்டுக்கிளிகளைக் கட்டுப்படுத்தும் பணியில் ஈடுபடுத்தப்பட்டுள்ளனர். இது தவிர, ராஜஸ்தான் மாநிலம் பார்மர், ஜெய்சால்மர், பிகானிர், நகோர் மற்றும் பலோடி பகுதிகளில் உள்ள உயரமான மரங்கள் மற்றும் பூச்சிக்கொல்லித் தெளிப்பான் கருவிகளை எடுத்துச் செல்ல முடியாத இடங்களில், 12 டிரோன்களுடன்  5 குழுக்கள் ஈடுபட்டுள்ளன.
குஜராத், உத்தரப்பிரதேசம், மத்தியப்பிரதேசம், மகாராஷ்டிரா, சத்திஸ்கர், பீகார் மற்றும் ஹரியானாவில் குறிப்பிடத்தக்க அளவிற்கு பயிர் பாதிப்பு இல்லை. எனினும், ராஜஸ்தான் மாநிலத்தின் சில மாவட்டங்களில் குறைந்த அளவிலான பயிர் பாதிப்பு ஏற்பட்டுள்ளது.
புவி அறிவியல் அமைச்சகம்
தில்லியில் காற்றின் தரம் மிதமாக இருக்கும்: வானிலை மையம் தகவல்
தில்லி தேசிய தலைநகர் பகுதியில் காற்றின் தரம் இன்று முதல் 3 நாட்களுக்கு மிதமாக இருக்கும் என தேசிய வானிலை மைய முன்னெச்சரிக்கை மையம் தெரிவித்துள்ளது.
காற்றில் உள்ள மாசுவின் அளவு 10 மைக்ரோ மீட்டர் என்ற அளவில் இருக்கும். மேற்பரப்பில் வீசும் பலத்த காற்று, புழுதியை எழுப்பலாம், அல்லது அருகில் உள்ள பகுதியில் இருந்து தூசுக்களைக் கொண்டு வரலாம் எனவும் வானிலை மையம் கூறியுள்ளது.
தில்லியில் வரும் 7 ஆம் தேதி வரை காற்றின் தரம் மிதமாக இருக்க வாய்ப்புள்ளது எனவும், அதன்பின் மோசமாக வாய்ப்புள்ளது எனவும் தெரிவிக்கப்பட்டுள்ளது.
மேலும் விவரங்களுக்கு:
https://pib.gov.in/PressReleasePage.aspx?PRID=1723677
மனித வள மேம்பாட்டு அமைச்சகம்
உருது மொழியை மேம்படுத்துவதற்கான தேசிய கவுன்சில்  ஏற்பாடு செய்திருந்த உலக உருது மாநாட்டின் தொடக்க அமர்வில் மத்திய கல்வி அமைச்சர் உரையாற்றினார்
உருது மொழியை மேம்படுத்துவதற்கான தேசிய கவுன்சில்  இன்று புதுதில்லியில் ஏற்பாடு செய்திருந்த இரண்டு நாள் உலக உருது மெய்நிகர் மாநாட்டின் தொடக்க அமர்வில் மத்திய கல்வி அமைச்சர் திரு. ரமேஷ் பொக்ரியால் 'நிஷாங்க்' உரையாற்றினார் .
இந்நிகழ்ச்சியில் பேசிய திரு. பொக்ரியால், உருது மொழி என்பது, கலப்பு கலாச்சாரம் மற்றும் இடைக்கால நம்பிக்கையின் பிணைப்புகளால் உருவானது மட்டுமல்ல, மனிதநேயம், இதயம் மற்றும் ஆத்மா ஆகியவற்றின் மொழியாகும் என்பதை வலியுறுத்தினார். உருது மொழியின் மிகச்சிறந்த தத்துவம், அதன் உள்ளடக்கிய நெறிமுறைகள் மற்றும் ஆக்கபூர்வமான தன்மை ஆகியவற்றைக் கொண்டாடும்பொருட்டு, இந்த வெபினார் நடத்தப்படுவதாக அவர் கூறினார் . இன்று என்விபியுல் உலகின் மிகப்பெரிய உருது நெட்வொர்க்கிங் மையமாக மாறிவிட்டது என்று அறிவிப்பதில் தாம் பெருமிதம் கொள்வதாக மத்திய அமைச்சர் தெரிவித்தார். பிரதமர் திரு.நரேந்திர மோடி, இந்திய கலாச்சார பாரம்பரியத்தை நேசிப்பவர் என்று குறிப்பிட்ட திரு.பொக்ரியால், உலகம் முன்னேறி வருவதில் நம்பிக்கை கொண்டுள்ளதாகவும்,, இந்த சூழலில், நவீன தொழில்நுட்பத்தின் உதவியின்றி எந்த மொழியும் தனது வாசகர்களுடன் வலுவான தொடர்பை ஏற்படுத்த முடியாது என்றும் `கூறினார். அதனால்தான் என்.சி.பி.யூ.எல், தொழில்நுட்பத்தின் உதவியுடன் இன்று புதிய உச்சங்களைத் தொடுகிறது. அதன் தொடர்ச்சியான பிரபலத்திற்கு, மிகுதியான உருது வலைத்தளங்களே சான்றாகும், என்றார் அவர்.
மத்திய கல்வி அமைச்சர் மேலும் ஒரு முக்கிய அறிவிப்பை வெளியிட்டு பேசியபோது. உருது எழுத்தாளர்களின் இலக்கியம் மற்றும் படைப்பு சேவைகளை ஊக்குவிக்கும் வகையில் அடுத்த ஆண்டு முதல் உருது கவுன்சில் சார்பில், உருது மொழியில் சிறந்த முக்கிய பிரமுகர்களான அமீர் குஸ்ரோ, மீர்சா காலிப், ஆகா ஹஷர், ராம் பாபு சக்சேனா மற்றும் தயா சங்கர் நசீம் ஆகியோரின் பெயரில் உருது எழுத்தாளர்கள் மற்றும் இலக்கியவாதிகளுக்கு விருதுகள் வழங்கப்பட்டு, கவுரவிக்கப்படுவார்கள் என்றும் தெரிவித்தார்
எரிசக்தி அமைச்சகம்
உஜாலா மற்றும் தேசிய தெருவிளக்குத் திட்டங்களின் சிறப்பு அம்சங்கள்
மாநிலங்களவையில் கேட்கப்பட்ட கேள்வி ஒன்றுக்கு மத்திய மின்துறை மற்றும் புதுப்பிக்கத்தக்க எரிசக்தித் துறை அமைச்சர் திரு ஆர்.கே.சிங் எழுத்துபூர்வமாக அளித்த பதிலில் கூறியதாவது:
மலிவு விலையில் எல்இடி பல்புகள் வழங்கும் உன்னத ஜோதித் திட்டம்  கடந்த 2015ம் ஆண்டு ஜனவரி 5ம் தேதி தொடங்கப்பட்டது. இத்திட்டம் எல்இடி பல்புகளின் விலையைக் குறைத்ததில் மிகவும் வெற்றிகரமாக அமைந்தது. கடந்த 2014ம் ஆண்டில் ரூ.300 முதல் ரூ.350-க்கு விற்கப்பட்ட எல்இடி விளக்குகள் தற்போது ரூ.70 முதல் ரூ.80க்கு விற்கப்படுகின்றன. உஜாலா திட்டத்தின் சிறப்பம்சங்கள்:நாடு முழுவதும் எல்இடி விளக்குகளின் தேவை அதிகரித்தது. இதனால் உற்பத்தியாளர்களுக்கு மொத்த ஆர்டர்கள் கிடைத்தன. இது எல்இடி விளக்குகளின் விலைக் குறைப்புக்கு உதவியது.மலிவு விலையில் சிறந்த தொழில்நுட்பத்தை பயன்படுத்துவதை ஊக்குவித்தது. இதனால் மின் கட்டணம் குறைந்ததோடு, மக்களின் வாழ்க்கைத் தரமும் மேம்பட்டது.
எஇடி பல்புகளின் பயன்கள் குறித்து மக்களிடையே விழிப்புணர்வு அதிகரிக்கப்பட்டதால், குறைந்த மின்சாரத்தில் இயங்கும் மின்பொருட்களின் சந்தை உருவாகியது.
36.79 கோடி எல்இடி விளக்குகள் வழங்கப்பட்டதன் மூலம் ஆண்டுக்கு 47, 784 மில்லியன் யூனிட் மின்சாரம் சேமிக்கப்பட்டது. அதோடு ஆண்டுக்கு 38.70 மில்லியன் டன்கள் கார்பன் வாயுக்கள் உமிழ்வும் குறைக்கப்பட்டது.
அதேபோல் தேசிய தெருவிளக்குத் திட்டமும் கடந்த 2015ம் ஆண்டு ஜனவரி மாதம் தொடங்கப்பட்டது. வழக்கமாக பயன்படுத்தப்பட்டு வந்த தெருவிளக்குகளுக்கு பதில், எல்இடி விளக்குகளை மாற்றுவதுதான் இத்திட்டத்தின் நோக்கம். இதன் மூலம் எரிசக்தி செலவு குறைந்து, மின்சாரத் தேவையை சமாளிக்க மின் உற்பத்தி நிறுவனங்களுக்கு உதவின.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1808264
மின்னணு மற்றும் தகவல் தொழில்நுட்பம்
உமங் செயலியில் வரைபட சேவை: மேப் மை இந்தியா உடன் புரிந்துணர்வு ஒப்பந்தத்தில் ஈடுபட்டது மின்னணு மற்றும் தகவல் தொழில்நுட்ப அமைச்சகம்
அரசின் சேவைகளை இணையதளம் வாயிலாக வழங்கி பொதுமக்களின் வாழ்வை எளிதாக்கும் பல்வேறு முன்முயற்சிகளை மத்திய மின்னணு மற்றும் தகவல் தொழில்நுட்ப அமைச்சகம் அண்மைக் காலங்களில் மேற்கொண்டு வருகிறது. டிஜிட்டல் இந்தியா திட்டத்தின் முயற்சிகளை மேம்படுத்தவும், தற்சார்பு இந்தியா என்ற கருப்பொருளைக் கருத்தில் கொண்டும் மேப் மை இந்தியா உடன் ஓர் புரிந்துணர்வு ஒப்பந்தத்தின் மூலம் உமங் செயலியில் வரைபடங்களை அணுகும் சேவையை அமைச்சகம் உருவாக்கியுள்ளது.
உமங் மற்றும் மேப்மைஇந்தியா இடையிலான இந்த ஒருங்கிணைப்பின் மூலம் மண்டிகள், ரத்த வங்கிகள் போன்று தங்களது இருப்பிடத்திற்கு அருகில் இருக்கும் பல்வேறு அரசு சார்ந்த வசதிகளை பொதுமக்கள் தெரிந்து கொள்ளலாம். இந்த நிறுவனத்தால் உருவாக்கப்பட்டுள்ள தளத்தில் இந்தியாவின் தெருக்களும், கிராம அளவிலான வரைபடங்களும் விரிவான தகவல்களுடன் இடம்பெற்றுள்ளன. வாகன பயண தூரம், வழிகாட்டுதல்கள், போக்குவரத்து நெரிசல் மற்றும் சாலை பாதுகாப்பு போன்ற தகவல்கள் குரல் வடிவிலும் காணொலி வடிவிலும் வழங்கப்படும்.
• மேரா ரேஷன்- ஒருங்கிணைந்த மேப்மைஇந்தியா வரைபடத்தில் நியாயவிலை கடைகள் குறித்த தகவல்களும் இடம் பெற்றிருப்பதால் உமங் பயனாளர்கள் தங்கள் வசிப்பிடத்திற்கு அருகில் உள்ள கடைகளை எளிதாக கண்டறிந்துக் கொள்ளலாம்.
• இ-நாம்: தங்கள் அருகிலுள்ள மண்டிகள் பற்றிய தகவல்களை உமங் செயலி மூலம் பயனாளர்கள் பெற்று பயனடையலாம்.
• தாமினி- இந்த சேவையின் மூலம் ஒரு சில நிமிடங்களுக்கு முன்பு மின்னல் தாக்கிய பகுதிகளை காணொலியுடன் கூடிய தகவல்கள் வாயிலாக அறிந்து கொள்ளலாம்.
97183-97183 என்ற எண்ணிற்கு விடுபட்ட அழைப்பை  செய்து உமங் செயலியை தரவிறக்கம் செய்துக் கொள்ளலாம். கீழ்காணும் இணைப்புகளின் வழியாகவும் இந்த சேவையை பதிவிறக்கம் செய்யலாம்:
1. இணையதளம்: https://web.umang.gov.in/web/#/
2. ஆண்ட்ராய்டு: https://play.google.com/store/apps/details?id=in.gov.umang.negd.g2c
3. ஐஓஎஸ்: https://apps.apple.com/in/app/umang/id1236448857
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736179
உள்துறை அமைச்சகம்
மனித உரிமைகள் தினம் குறித்த முன்னோட்டம்
உலகம் முழுவதும் மனித உரிமைகள் பாதுகாப்புக்குத் தரமான அளவுகோலைப் பகிர்ந்து கொண்டதை அடுத்து, 1948-ல் ஐநா பொதுச்சபை அனைவருக்குமான மனித உரிமைகள் பிரகடனத்தை ஏற்று வெளியிட்டதை நினைவுகூரும் வகையில், ஒவ்வொரு ஆண்டும் டிசம்பர் 10 அன்று மனித உரிமைகள் தினம் கொண்டாடப்படுகிறது.
“மனித உரிமைகளுக்கான இளையோர் எழுச்சி” என்பதை இந்த ஆண்டு மனித உரிமைகள் தினத்தின் மையப்பொருளாக ஐநா அறிவித்துள்ளது. மாற்றத்தின் முகவர்களாக இளையோர் கொண்டாடப்படுவார்கள். மேலும், இனப் பாகுபாடு, வெறுப்புப் பேச்சு, கொடுமை செய்தல் ஆகியவற்றுக்கு எதிராகத் தங்களின் குரலை உயர்த்த அவர்கள் ஊக்குவிக்கப்படுவார்கள். உரிமைகள் பாதுகாப்பு மற்றும் மேம்பாட்டில் உலகளவில் அவர்கள் ஊக்குவிக்கப்படுவார்கள்.
மனித உரிமைகள் தினத்தைக் கொண்டாட டிசம்பர் 10, 2019 செவ்வாய் அன்று புதுதில்லியில் நிகழ்வுக்கு தேசிய மனித உரிமைகள் ஆணையம்  ஏற்பாடு செய்துள்ளது. இந்த நிகழ்வில் தலைமை விருந்தினராகக் குடியரசுத் தலைவர் திரு ராம்நாத் கோவிந்த் பங்கேற்று உரையாற்றுவார். உச்சநீதிமன்ற முன்னாள் தலைமை நீதிபதியும், என்ஹெச்ஆர்சி-யின் தலைவருமான நீதிபதி ஹெச் எல் தத், இந்த நிகழ்வில் உரையாற்றுவதோடு, என்ஹெச்ஆர்சி இதழையும், மனித உரிமைகள் பற்றிய போட்டியில் விருதுபெற்ற குறும்படங்களின் டிவிடி-யையும் வெளியிடுவார். பின்னர், புதுதில்லி மானவ் அதிகார் பவனில் மாலையில் நடைபெறும் மற்றொரு நிகழ்வில் வெற்றியாளர்கள் மூவருக்கு 2019-க்கான என்ஹெச்ஆர்சி குறும்பட விருதுகள் வழங்கப்படும்.
மக்கள் தொடர்பை விரிவுபடுத்த இந்த ஆண்டு மனித உரிமைகள் ஆணையம் பல புதிய முயற்சிகளை மேற்கொண்டுள்ளது. நாட்டின் பல்வேறு பகுதிகளில் பரவலாக உள்ள 3 லட்சம் பொதுசேவை மையங்களுடன் ஆணையத்தின் இணைய வழி புகார் தெரிவிக்கும் முறை இணைக்கப்பட்டுள்ளது. தொலைதூரங்களில் உள்ளவர்களும், விரைந்து தங்களின் புகார்களை அளிக்க இது உதவுகிறது. என்ஹெச்ஆர்சி-யின் உடனடி சேவையைப் பெறுவதற்குக் கட்டணமில்லா தொலைபேசி எண் 14433 அறிமுகம் செய்யப்பட்டுள்ளது. மனித உரிமைகள் மீறலால் பாதிக்கப்படுவோர் தாமதமின்றி நிவாரணம் பெற என்ஹெச்ஆர்சி இணைய பக்கத்தில் மாநில அரசு அதிகாரிகளும் அறிக்கைகளை தாக்கல் செய்யலாம். வழக்குகளை விரைந்து பைசல் செய்ய மாநில அதிகாரிகளுடன் காணொலிக் காட்சி உரையாடல் முறையை மனித உரிமைகள் ஆணையம் தொடங்கியுள்ளது.
பல்வேறு அமைச்சகங்கள், தொண்டு நிறுவனங்கள், மக்கள் சமூகம் ஆகியவற்றின் பிரதிநிதிகளைக் கொண்ட மனித உரிமைகளுக்கான தேசிய செயல்திட்டம் உருவாக்குவதற்கான பணிக்குழுவை அமைக்கும் முன்மொழிவு இந்த ஆண்டு ஆணையம் மேற்கொண்ட மற்றொரு முக்கியமான நடவடிக்கையாகும். நாட்டின் மனித உரிமைகள் நிலைமையை மேம்படுத்துவதற்கு இலக்கு நிர்ணயிக்கப்பட்ட அணுகுமுறையுடன் பிரச்சினைகளைத் தீர்ப்பதற்கு இது உதவும்.
மனித வள மேம்பாட்டு அமைச்சகம்
ஜெ ஈ ஈ  தேர்வு-2021 குறித்த முக்கிய அறிவிப்புகளை மத்திய கல்வி அமைச்சர் வெளியிட்டார்
மத்திய கல்வி அமைச்சர் திரு ரமேஷ் பொக்ரியால் 'நிஷாங்க்',
ஜெ ஈ ஈ  தேர்வு-2021 குறித்த பல்வேறு முக்கிய அறிவிப்புகளை இன்று வெளியிட்டார்.
பிப்ரவரி, மார்ச், ஏப்ரல் மற்றும் மே ஆகிய நான்கு கட்டங்களில்
ஜெ ஈ ஈ  தேர்வு-2021 நடக்கும் என்று அமைச்சர் கூறினார்.
ஜெ ஈ ஈ  தேர்வு-2021-இன் முதல் கட்டம் 2021 பிப்ரவரி 23-ஆம் தேதியிலிருந்து 26-ஆம் தேதி வரை நடக்கும் என்று அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1681217
சுகாதாரம் மற்றும் குடும்ப நலத்துறை அமைச்சகம்
மத்திய அமைச்சர் டாக்டர் மன்சுக் மாண்டவியா இந்திய உணவுப் பாதுகாப்பு மற்றும் தரநிலை ஆணையத்தின் அதிநவீன தேசிய பயிற்சி மையத்தை திறந்து வைத்தார்
“விடுதலையின் அமிர்த காலத்தில் வளர்ந்த நாடு என்ற இலக்கை நாம் அடைவதற்கு நம் குடிமக்கள் ஆரோக்கியமாக இருப்பது மிகவும் அவசியம். ஆரோக்கியமான மக்கள் தான் ஆரோக்கியமான மற்றும் மகிழ்ச்சியான நாட்டை உருவாக்குகிறார்கள்”, என்று மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா தெரிவித்துள்ளார். உத்தரப்பிரதேசத்தின் காசியாபாத்தில் இந்திய உணவுப் பாதுகாப்பு மற்றும் தரநிலை ஆணையத்தின் அதிநவீன தேசிய பயிற்சி மையத்தை நேற்று தொடங்கி வைத்துப் பேசுகையில் அவர் இவ்வாறு கூறினார். மத்திய சுகாதாரம் மற்றும் குடும்ப நலத்துறை இணையமைச்சர் பேராசிரியர் எஸ். பி. சிங் பாகெல், மத்திய சிவில் விமானப் போக்குவரத்து, சாலைப் போக்குவரத்து மற்றும் நெடுஞ்சாலைகள் துறை இணையமைச்சர் ஜெனரல்  வி.கே.சிங் உள்ளிட்டோரும் இந்த நிகழ்ச்சியில் கலந்து கொண்டனர்.
சுகாதாரம் மற்றும் நோய்த் தடுப்பு முறைகளில் பிரதமர் திரு நரேந்திர மோடி கூடுதல் கவனம் செலுத்தி வருவதை சுட்டிக்காட்டி, “நல்ல, தரமான ஊட்டச்சத்து மிக்க உணவு, நோய்களை அண்ட விடாது”, என்றும், இந்தியாவின் பாரம்பரிய உணவு மற்றும் வாழ்க்கைமுறைகளை மருத்துவமனைகளில் பின்பற்ற வேண்டும் என்றும் மத்திய அமைச்சர் வலியுறுத்தினார்.
உணவு கலப்படம் பற்றி பேசிய டாக்டர் மன்சுக் மாண்டவியா, இது போன்ற செயல்களில் ஈடுபடுபவரை கண்டறிவதற்காக மாநில அதிகாரிகளுடன் இணைந்து இந்திய உணவுப் பாதுகாப்பு மற்றும் தரநிலை ஆணையம் குழு ஒன்றை அமைத்திருப்பதாகக் கூறினார். “உணவு கலப்படத்தை ஒருபோதும் ஏற்றுக்கொள்ள முடியாது” என்று அவர் உறுதியாகத் தெரிவித்தார். நாடு முழுவதும் பெரிய அளவில் சோதனை நடத்தப்பட்டு, குற்றம் நிரூபிக்கப்படுபவர்கள் மீது உணவுப் பாதுகாப்பு மற்றும் தரநிலை சட்டத்தின் கீழ் நடவடிக்கை எடுக்கப்படும் என்றும் அவர் எச்சரித்தார்.
சாலையோர உணவு வியாபாரிகளுக்கான உணவுப் பாதுகாப்பு வழிமுறைகள் குறித்த பயிற்சி மாதிரிகள் அடங்கிய இந்திய உணவுப் பாதுகாப்பு மற்றும் தரநிலை ஆணையத்தின் ஃபாஸ்டாக்  என்ற மின்னணு கற்றல் செயலியையும் அமைச்சர் தொடங்கி வைத்தார். இந்திய உணவுப் பாதுகாப்பு மற்றும் தரநிலை ஆணையத்தின் சிறுதானியம் மற்றும் பாரம்பரிய உணவு வகைகளின் செய்முறை அடங்கிய இரண்டு புத்தகங்களையும் டாக்டர் மன்சுக் மாண்டவியா வெளியிட்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1928887
உள்துறை அமைச்சகம்
மத்திய உள்துறை அமைச்சர் திரு.அமித்ஷா காந்திநகர் நாடாளுமன்றத் தொகுதியில் ரூ.36 கோடி மதிப்பிலான அரசின் பல்வேறு வளர்ச்சி திட்டங்களைத் தொடங்கி வைத்தார்
ஜெகநாதர் ரத யாத்திரை திருநாளில் அவர் நாட்டு மக்களுக்கு வாழ்த்து தெரிவித்தார்
மத்திய உள்துறை அமைச்சர் திரு.அமித்ஷா காந்திநகர் நாடாளுமன்றத் தொகுதியில் ரூ.36 கோடி மதிப்பில் அரசின் பல்வேறு வளர்ச்சி திட்டங்களைத் தொடங்கி வைத்தார்.
ஜெகநாதர் ரத யாத்திரை திருநாளில் நாட்டு மக்களுக்கு வாழ்த்து தெரிவித்த அவர், அகமதாபாத்தில் உள்ள ஜெகநாதர் ஆலயத்தில் பல ஆண்டுகளாக தான் வழிபாட்டுக்கு வருவதாகவும், ஒவ்வொரு முறையும் புத்துணர்வு பெறுவதாகவும் அவர் கூறினார். இன்றைய தினம் ஜெகநாதரை தரிசிக்கும் பேறு பெற்றதாகவும், அனைவருக்கும் ஜெகநாதர் நல்லாசி வழங்குவார் என்றும் அவர் கூறினார்.
மத்திய உள்துறை அமைச்சர் திரு.அமித்ஷா இன்று காந்திநகர் நாடாளுமன்றத் தொகுதிக்குட்பட்ட நர்திப்பூர் கிராமத்தில் ரூ.25 கோடி மதிப்பிலான வளர்ச்சித் திட்டங்களை தொடங்கி வைத்தார். மேலும், அவர் அதலாஜ் பகுதியில் சுவாமி நாராயண் கோவிலால் கட்டப்பட்ட சாரதாமணி சமூதாயக் கூடத்தையும் திறந்து வைத்தார்.
யாருமே காலி வயிற்றுடன் உறங்கச் செல்லக்கூடாது என்ற அமைப்பு கொண்ட கிராமத்துக்கு தான் வருகை புரிந்துள்ளதாகவும், இதன் அமைப்பு மூலம் எந்த உயிரும் பட்டினியுடன் உறங்காது என்ற நிலை ஏற்பட்டுள்ளதாகவும் திரு.அமித்ஷா கூறினார்.
காந்திநகரில் உள்ள 3 ஆயிரம் நபர்களுக்கு மேல் வசிக்கும் கிராமங்கள் அனைத்திலும் 2024 ஆம் ஆண்டுக்குள் வளர்ச்சியை கொண்டுவர தன்னிடம் திட்டம் உள்ளதாக திரு.அமித்ஷா தெரிவித்தார். இதனைத் தொடர்ந்து, காந்திநகரில் உள்ள அரசு மருத்துவமனையில் சன் பவுன்டேஷன் அமைப்பால் உருவாக்கப்பட்ட ஆக்சிஜன் உற்பத்தி நிலையத்தை திரு.அமித்ஷா திறந்து வைத்தார்கள். சன் பவுன்டேஷனால் ஏற்படுத்தப்பட்ட இந்த ஆக்சிஜன் வசதி கொரோனா தொற்றுக்கு எதிரான போரில் மக்களுக்கு வலுசேர்க்கிறது என்றும், இதனால் இங்குள்ளவர்கள் நீண்ட காலத்துக்குப் பயன்பெறுவார்கள் என்றும் அவர் கூறினார்.
திரு.அமித்ஷா கொரோனா தொற்றில் சிறப்பாக செயல்பட்டவர்களுக்கு ராஜ்பவனில் விருதுகளை வழங்கி கௌரவித்தார். கொரோனா தொற்றுக்கு எதிரான இந்த போரில் பிரதமர் திரு.நரேந்திர மோடி தலைமையில் அனைவரும் ஒன்றிணைந்து போரிட்டுள்ளதாகவும், இதில் ஒவ்வொருவருக்கும் முக்கியப் பங்குள்ளதாகவும் திரு.அமித்ஷா கூறினார்.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்:
https://pib.gov.in/PressReleasePage.aspx?PRID=1734854
----
(Visitor Counter : 225
மத்திய அமைச்சரவை
ரயில்வே ஊழியர்களுக்கு உற்பத்தித் திறனுடன் இணைந்த போனசுக்கு மத்திய அமைச்சரவை ஒப்புதல் அளித்துள்ளது
2017-18ஆம் நிதியாண்டிற்கு அரசிதழ் பதிவுபெறாத தகுதியுள்ள அனைத்து ரயில்வே ஊழியர்களுக்கும்  78 நாள் ஊதியத்திற்கு இணையாக உற்பத்தித் திறனுடன் இணைந்த போனஸ் வழங்குவதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இதற்கு ரூ.2044.31 கோடி நிதி தேவைப்படும் என்று மதிப்பிடப்பட்டுள்ளது. போனஸ் பெறுவதற்கான ஊதிய உச்சவரம்பு மாதத்திற்கு ரூ.7,000ஆக நிர்ணயிக்கப்பட்டுள்ளது. தகுதியுள்ள ரயில்வே ஊழியர்களுக்கு அதிகபட்சமாக ரூ.17,951 கிடைக்கும். இந்த முடிவால் அரசிதழ் பதிவுபெறாத சுமார் 11.91 லட்சம் ரயில்வே ஊழியர்கள் பயனடைவார்கள் என்று தெரிகிறது.
மத்திய அமைச்சரவை முடிவின்படி ஒவ்வொரு ஆண்டும் தசரா / ஆயுத பூஜை விடுமுறை நாட்களுக்கு முன்னதாக, போனஸ் வழங்கப்படுவதுபோல், இந்த ஆண்டும் தகுதியுள்ளவர்களுக்கு வழங்கப்படும். 2017-18க்கு 78 நாட்களுக்கு இணையாக உற்பத்தித் திறனுடன் இணைந்த போனஸ் வழங்கப்படுவது ரயில்வேயின் செயல் திறனை மேம்படுத்தும் வகையில் தொழிலாளர்களை ஊக்கப்படுத்தும் என்று எதிர்பார்க்கப்படுகிறது.